Stația intermodală Basarab a costat enorm, dar azi e o ruină. Singura ușă nemâzgălită de markere este cea a Poliției Locale care ar trebui să asigure ordinea publică.

Foto: Așa arăta la inaugurare stația intermodală.

Staţia intermodală Basarab, punctul central al celui mai celebru pasaj din România, preferată până nu de mult ca loc pentru filmat videoclipuri şi reclame, s-a transformat într-o ladă de gunoi. Investiţii în echipamente ultimul răcnet, germane, de la Thyssenkrupp, zac în paragină. Totul sub ochiul vigilent al Poliţiei Locale a Municipiului Bucureşti (PLMB), care răspunde doar la ordinele primarului Gabriela Firea, şi care are un birou fix în mijlocul acestei bătăi de joc pe bani publici.

Se fac deja ani de când echipamentele scumpe care deservesc staţia nu mai funcţionează. Mai mult, acestea au început să se degradeze rapid. De exemplu, scările rulante produse de concernul german Thyssenkrupp, care îşi laudă pe site-ul propriu contribuţia la staţia intermodală Basarab, sunt lăsate în paragină, potrivit Economica.net.